Imtella' April 4, 2021 Rapport: Ruth Amaira Il-festi mhumiex biss it-tifkira tal-fidi imma magħhom marbuta wkoll id-drawwiet tal-ikel u l-kċina. L-Għid il-Kbir huwa okkażjoni ta' festa kbira. Lil hinn mill-ispiritwalità tiegħu, jitfakkar ukoll bl-ikla tal-Għid, li l-platt ċentrali tagħha jibqa' l-ħaruf. Is-simboliżmu tal-ħaruf huwa wieħed li jagħti tifsira ta' sagrifiċċju u ħelsien. "Fil-kuntest Kattoliku naraw lil Ġesù Kristu li kien il-ħaruf tas-sagrifiċċju b'mod spiritwali u wkoll il-ħaruf tar-rebħa," qal Noel Buttigieg minn Heritage Malta. Huma tlieta l-okkażjonijiet tradizzjonali li f'Malta imdorrijin bil-familji kollha mal-mejda – il-Milied, l-Għid u l-festa. Bħall-Milied, l-Għid għandu l-ħelu u l-ikel tiegħu. Ikel li kompla anke maż-żmien iżid l-ingredjenti fid-dixx li l-familji Maltin fl-imgħoddi kienu jippreferu jieħdu l-forn. "Li hemm ukoll sabiħ huwa l-aspett soċjali illi kienu jaslu għall-istess ikla tal-Għid. F'kelma oħra, ix-xiri u l-preparazzjoni tal-laħam. Mas-seklu 19 jidħol ingredjenti ieħor: il-patata, allura hemmhekk m'għandekx biss il-preparazzjoni tal-laħam imma ta' prodotti oħra li qed jidħlu. U dan ittieħed il-forn u l-forn isir qisu ċentru tal-aħbarijiet ieħor." Is-Sur Buttigieg jgħid li l-assoċjazzjoni tal-ħaruf mal-aspett kulinari Malti għadu jeżisti u l-bejgħ tieħu mill-ħwienet tal-laħam għadu wieħed b'saħħtu. "Bla dubju s-suq hu li hu, l-għażla li għandna hija pjuttost b'xelta kbira, allura ċertu prodotti għandhom iżjed kompetizzjoni minn prodotti oħra b'ċertu togħmiet moderni." L-ikel u l-festi huma drawwiet li jinġarru, b'kull festa għandha t-tradizzjonijiet kulinari tagħha. Il-Malti ma taqalgħux żaqqu għalxejn, għax it-togħmiet, il-ħwawar u r-riċetti tal-ikel tal-festi baqgħu mfittxija u popolari sal-lum.